Эшен теүәлләгәс, хатты тышта торған почта йәшнигенә һалырға уйланы. Казарма алдындағы майҙанда ул көтмәгәндә ауылдашы Хәбирҙе осратты. Йыһангир менән Хәбир Бишҡурай ауылында мәктәпте бергә тамамлағайнылар. Хәбир бәләкәйҙән физкультура дәрестәрен яратты. Спорт менән мауығыу уны физкультура техникумына алып килде. Икенсе курсҡа күскәс, оҙон буйлы, һарғылт сәсле, зәңгәр күҙле Хәбирҙе хәрби хеҙмәткә алдылар.